Urmareste Modifică dimensiunea fontului: Play

Bucureşti, 8 sep /Agerpres/ - Comisarul european pentru Politică Regională, Corina Creţu, a asigurat-o, joi, pe Gabriela Firea, primarul general al Capitalei, cu ocazia unei întrevederi la Bruxelles, de sprijinul său şi al serviciilor DG Regio pentru implementarea proiectelor cu finanţare europeană.



"Înaltul oficial european a asigurat-o pe d-na primar general al Bucureştiului de sprijinul său şi al serviciilor DG Regio pentru implementarea proiectelor cu finanţare europeană, între care o nouă staţie de tratare a apelor reziduale, ce va deservi mai mult de un milion de locuitori; linia 5 de metrou, care va lega cartierul Drumul Taberei de zona centrală Eroilor; sistemul de gestionare a deşeurilor; sistemul de încălzire centralizată; centura Bucureştiului şi linia 6 de metrou, ce va conecta Bucureştiul cu aeroportul Otopeni", se arată într-un comunicat transmis AGERPRES.



Corina Creţu a arătat că Bucureştiul este un partener important al Comisiei Europene în implementarea politicii de coeziune. Astfel, în perioada de finanţare 2014 - 2020, capitala României are alocate aproape 2,3 miliarde de euro, ceea ce reprezintă mai mult de 10% din Fondul European de Dezvoltare Regională şi Fondul de coeziune pentru România.



"Bucureştiul este motorul creşterii economice a ţării şi se confruntă cu provocările unei metropole europene moderne", a remarcat Corina Creţu.



În condiţiile în care, în perioada de programare 2007 - 2013, unele dintre proiectele iniţiate în Capitală au înregistrat întârzieri, Gabriela Firea a oferit asigurări că Bucureştiul va colabora strâns cu autorităţile de la nivel central, precum şi cu Autoritatea de Management şi cu Agenţia de Dezvoltare Regională Bucureşti-Ilfov.



"I-am recomandat primarului general al Capitalei să dezvolte un plan privind implementarea proiectelor cu finanţare europeană, cu termene limită şi cu o distribuire clară a responsabilităţilor, precum şi să înceapă cât mai rapid pregătirea proiectelor pentru perioada 2014 - 2020", a fost mesajul oficialului european.



De asemenea, comisarul european şi-a arătat deschiderea pentru a sprijini eforturile PMB şi ale autorităţilor naţionale pentru identificarea nevoilor de investiţii ale Bucureştiului.



Investiţiile cu finanţare europeană în Capitală sunt realizate prin Programul Operaţional Infrastructura Mare (POIM) şi Programul Operaţional Regional (POR).



În cazul POIM se au în vedere investiţii în sectorul de management al deşeurilor, în sistemul de termoficare şi de transport public subteran, estimate la un total de peste 2 miliarde de euro.



În ceea ce priveşte POR, investiţiile prevăzute au o valoare totală de 336 milioane de euro şi vizează refacerea clădirilor rezidenţiale, a clădirilor publice şi a iluminatului stradal, lucrări de întreţinere a patrimoniului cultural, modernizarea drumurilor judeţene şi reabilitarea terenurilor degradate, lucrări de îmbunătăţire a mobilităţii urbane şi a infrastructurii educaţionale, cât şi investiţii în folosul comunităţilor dezavantajate, precizează sursa citată. AGERPRES/(AS - autor: Irinela Vişan, editor: )